DEĊIŻJONI TAL-KUMMISSJONI
tal-21 ta’ Diċembru 2007
dwar kontribuzzjoni finanzjarja Komunitarja għan-nefqa mġarrba mill-Istati Membri għall-implimentazzjoni tas-sistemi ta’ monitoraġġ u ta’ kontroll applikabbli għall-politika komuni tas-sajd matul l-2007 (it-tieni parti)
(notifikata taħt id-dokument numru C(2007) 6595)
(2008/69/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KE) Nru 861/2006 tat-22 ta’ Mejju 2006 li jistabbilixxi miżuri finanzjarji Komunitarji għall-implimentazzjoni tal-politika komuni tas-sajd u fil-qasam tal-Liġi tal-Baħar (1), u b’mod partikolari l-Artikolu 21 tiegħu,
Billi:
(1)
L-Istati Membri ressqu quddiem il-Kummissjoni, il-programm ta’ kontroll tagħhom tas-sajd għall-2007, flimkien ma’ l-applikazzjonijiet għal kontribuzzjoni finanzjarja Komunitarja għan-nefqa li għandha ssir fuq il-proġetti li jinsabu f’dan il-programm.
(2)
L-applikazzjonijiet li jirrigwardaw l-azzjonijiet elenkati fl-Artikolu 8(a) tar-Regolament (KE) Nru 861/2006 jistgħu jikkwalifikaw għall-finanzjament Komunitarju.
(3)
Applikazzjonijiet għal finanzjament Komunitarju għandhom ikunu konformi mar-Regolament tal-Kummissjoni (KE) Nru 391/2007 tal-11 ta’ April 2007 li jistabbilixxi regoli dettaljati għall-implimentazzjoni tar-Regolament tal-Kunsill (KE) Nru 861/2006 fir-rigward tan-nefqa li tkun saret mill-Istati Membri għall-implimentazzjoni tas-sistemi ta’ monitoraġġ u ta’ kontroll applikabbli għall-Politika Komuni tas-Sajd (2).
(4)
Huwa xieraq li jiġu ffissati l-ammonti massimi u r-rata tal-kontribuzzjoni finanzjarja Komunitarja fil-limiti stabbiliti bl-Artikolu 15 tar-Regolament (KE) Nru 861/2006 u li jiġu stabbiliti l-kundizzjonijiet li bihom tista’ tingħata kontribuzzjoni bħal din.
(5)
L-ammont tal-kontribuzzjoni finanzjarja li għandu jingħata lil kull Stat Membru għan-nefqa relatata max-xiri u l-immodernizzazzjoni ta’ bastimenti għandu jiġi kkalkolat abbażi tal-proporzjon bejn is-spezzjoni u l-attività ta’ kontroll imwettqa minn bastimenti bħal dawn u l-attività annwali totali tagħhom, kif iddikjarati mill-Istati Membri.
(6)
Skond l-Artikolu 8 tar-Regolament (KE) Nru 391/2007, il-proġetti elenkati fil-programm ta’ kontroll tas-sajd għandhom jiġu implimentati skond l-iskeda stabbilita f’dak il-programm.
(7)
Talbiet għal rimbors ta’ nfiq relatat ma’ dawk il-proġetti għandhom jiġu ppreżentati lill-Kummissjoni skond l-Artikolu 11 tar-Regolament (KE) Nru 391/2007.
(8)
Il-miżuri pprovduti f’din id-Deċiżjoni huma konformi ma’ l-opinjoni tal-Kumitat għas-Sajd u l-Akkwakultura,
ADOTTAT DIN ID-DEĊIŻJONI:
Artikolu 1
Suġġett
Din id-Deċiżjoni tipprovdi għal kontribuzzjoni finanzjarja Komunitarja għall-2007 għan-nefqa li tkun saret mill-Istati Membri għall-2007 għall-implimentazzjoni tas-sistemi ta’ monitoraġġ u ta’ kontroll applikabbli skond il-politika komuni tas-sajd, kif imsemmi fl-Artikolu 8(a) tar-Regolament (KE) Nru 861/2006. Tistabbilixxi l-ammont tal-kontribuzzjoni finanzjarja Komunitarja għal kull Stat Membru, ir-rata tal-kontribuzzjoni finanzjarja Komunitarja u l-kundizzjonijiet li fihom tista’ ssir kontribuzzjoni bħal din.
Artikolu 2
Teknoloġiji ġodda u netwerks ta’ l-IT
L-infiq fuq ix-xiri, l-istallazzjoni u l-għajnuna teknika għat-teknoloġija kompjuterizzata u t-twaqqif ta’ netwerks ta’ l-IT sabiex l-iskambju tad-dejta jkun effiċjenti u sikur fir-rigward tal-monitoraġġ, il-kontroll u s-sorveljanza ta’ l-attivitajiet tas-sajd, għandu jikkwalifika għal-kontribuzzjoni finanzjarja ta’ 50 % tan-nefqa eliġibbli fil-limiti stipulati fl-Anness I.
Artikolu 3
Bastimenti ta’ sorveljanza tas-sajd
L-infiq marbut max-xiri u l-immodernizzar tal-bastimenti użati għall-ispezzjoni u s-sorveljanza ta’ l-attivitajiet tas-sajd mill-awtoritajiet kompetenti ta’ l-Istati Membri għandu jikkwalifika, fil-limiti stabbiliti fl-Anness II, għal kontribuzzjoni finanzjarja li ma taqbiżx il-50 % tan-nefqa eliġibbli li jagħmlu l-Istati Membri.
Artikolu 4
Destinatarji
Din id-Deċiżjoni hija indirizzata lill-Istati Membri.
Magħmula fi Brussell, 21 ta’ Diċembru 2007.